Diari Oficial de la Generalitat Valenciana


Sumari del DOGV 9984, del 15-11-2024 (2024/11410)

RESOLUCIÓ de 6 de novembre de 2024, per la qual es convoquen, per a l'exercici 2024, subvencions del programa per al suport a l'estabilització de les persones investigadores amb talent, contractades amb càrrec a les convocatòries 2023 i anteriors del Pla GenT (ESGENT).
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9984

Data del DOGV
:   15-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11682

CVE
:   LKEG-V-8372-04324

Data del document
:   06-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * investigació universitària
    * personal d'investigació

Mitjançant l'Orde 28 /2024, de 21 d'octubre, de la Conselleria d'Educació, Cultura, Universitats i Ocupació, s'aproven les bases reguladores per a la concessió de subvencions del programa per al suport a l'estabilització de les persones investigadores amb talent contractades amb càrrec a les convocatòries 2023 i anteriors del Pla GenT (ESGENT).

En virtut del que s'ha exposat i d'acord amb el que s'establix en els articles 160 i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; de conformitat amb la proposta de la persona titular de la Direcció General de Ciència i Investigació; en virtut de les facultats que em conferix l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació,

RESOLC

*Primer. Objecte i condicions de la concessió de la subvenció*

1. Convocar per a l'exercici 2024 les subvencions regulades en l'Orde 28/2024, de 21 d'octubre, de la Conselleria d'Educació, Cultura, Universitats i Ocupació, per la qual s'aproven les bases reguladores per a la concessió de subvencions del programa per al suport a l'estabilització de les persones investigadores amb talent contractades amb càrrec a les convocatòries 2023 i anteriors del Pla GenT (ESGENT), publicada en el DOGV número 9964 de 24 d'octubre de 2024.

2. Únicament es finançarà la continuïtat dels projectes iniciats i desenrotllats amb càrrec a les convocatòries 2023 i anteriors del programa per al suport a persones investigadores amb talent – Pla GenT. No es finançaran projectes distints als anteriors o la persona investigadora responsable dels quals  siga distinta de la que figura en la resolució de concessió inicial d'eixes subvencions.

3. Només es finançarà la dotació addicional o ajuda per a l'execució del projecte a la qual fan referència els articles 25.4 i 31.4 de les ordes 4/2018, de 7 de març, de la Conselleria d'Educació, Investigació, Cultura i Esport, i 17/2020, de 21 de setembre, de la Conselleria d'Innovació, Universitats, Ciència i Societat Digital.

4. El període d'execució del projecte i, per tant, el d'elegibilitat del gasto serà l'establit en l'article 9.2 de les bases reguladores.

5. En cap cas es finançaran aquells projectes que hagen esgotat la duració màxima establida en la resolució de concessió inicial i, si és el cas, la de la pròrroga, en els termes disposats en l'article 9.2 de les bases reguladores.

*Segon. Finançament i import de la convocatòria*

1. Les subvencions que es convoquen per a l'exercici 2024 per la present resolució es finançaran amb càrrec a la línia S0498000 del subprograma pressupostari 542C00, «Investigació, desenrotllament tecnològic i innovació (I+D+i)» dels pressupostos de gastos de la Generalitat, per un import de 2.255.324 euros en l'exercici 2024 i condicionades a l'existència de crèdit adequat i suficient en els exercicis següents i pels imports que s'indiquen:

2025: 1.248.810,10 euros.

2026: 1.280.833,33 euros.

2027: 566.666,67 euros.

2028: 266.666,67 euros.

2. Per a cada anualitat, el pagament anticipat del cent per cent de l'import de les subvencions que es convoquen mitjançant esta resolució es realitzarà si la corresponent llei de pressupostos de la Generalitat així ho contempla. En cas contrari, el pagament s'efectuarà prèvia justificació, pels beneficiaris, de la realització de l'activitat objecte de subvenció.

3. Per a l'acompte de les subvencions, les entitats beneficiàries hauran d'aportar com a garantia un aval bancari per import igual a la quantitat anticipada incrementada en un 1% d'esta. Queden exonerades d'aportar esta garantia les entitats assenyalades en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

4. La garantia esmentada es cancel·larà per acord de l'òrgan concedent, o de l'òrgan en qui estiga delegada la competència, en els casos següents:

a) Una vegada comprovada de conformitat l'adequada justificació de l'acompte.

b) Quan s'hagueren reintegrat les quantitats anticipades.

La cancel·lació haurà de ser acordada dins dels terminis màxims següents:

a) Tres mesos des del reintegrament o liquidació de l'acompte.

b) Sis mesos des que tinguera entrada en l'administració la justificació presentada pel beneficiari, i esta no s'haguera pronunciat sobre la seua adequació o haguera iniciat un procediment de reintegrament.

Tot això, conforme l'article 52 del Reglament de la Llei general de subvencions.

*Tercer. Persones beneficiàries*

Podran tindre la condició de persones beneficiàries d'estes subvencions les previstes en l'article 4 de les bases reguladores, sempre que complisquen els requisits fixats en estes.

*Quart. Requisits i forma d'acreditació*

1. Per a poder obtindre la continuïtat del finançament dels projectes (dotació addicional), les entitats beneficiàries, els expedients i les sol·licituds han de complir amb els requisits establits en l'article 13 de les bases reguladores.

2. Les entitats hauran d'acreditar que el personal investigador doctor que prèviament va contractar a través d'una subvenció concedida a l'empara de l'ajuda del Pla GenT, ha adquirit amb esta una relació funcionarial o laboral de caràcter fix.

En el cas que el personal investigador doctor s'estabilitze en una entitat diferent de l'entitat que els va contractar, s'aplicarà el que es disposa en el resolc sèptim, apartat 5, d'esta convocatòria.

3. Les persones investigadores que sol·liciten la continuïtat del finançament de la dotació addicional hauran d'haver-se estabilitzat l'any 2024 o en les anualitats anteriors a esta convocatòria.

*Quint. Duració i quantia de les ajudes*

1. La duració de les ajudes per a cadascun dels expedients vindrà determinada per la situació concreta de cada sol·licitud en atenció al moment en què s'ha produït l'estabilització, al mateix temps que li restava per gaudir de la subvenció concedida i a una eventual pròrroga prevista en les bases reguladores.

2. La quantia serà la corresponent a la dotació addicional concedida amb càrrec a les convocatòries 2018 a 2023 CIDEGENT i CDEIGENT, o la part proporcional, en el cas d'anualitats incompletes.

3. Sense perjuí de l'anterior, les entitats beneficiàries hauran d'acreditar, si és el cas, l'obtenció d'altres subvencions que hagen percebut amb motiu de l'estabilització, l'import i les anualitats de la qual es llevaran del còmput anterior.

*Sext. Conceptes susceptibles de subvenció*

1. Seran subvencionables els gastos relacionats en l'article 8 de les bases reguladores.

2. La persona investigadora principal i el personal associat a l'execució dels projectes no podran percebre amb càrrec al projecte remuneració addicional al contracte per la seua participació en este.

*Sèptim. Sol·licituds i documentació*

1. Les sol·licituds es presentaran exclusivament mitjançant el procediment previst en la seu electrònica de la Generalitat, a la qual pot accedir-se a través de l'URL <https://sede.gva.es/va/>. I serà l'última sol·licitud presentada, dins del termini establit, l'única que es considerarà vàlida a l'efecte de tramitació de l'expedient.

2. En la pàgina web de la Conselleria d'Educació, Cultura, Universitats i Ocupació, <https://ceice.gva.es/va/web/ciencia/convocatories_2024>, estaran també disponibles els models normalitzats per a acompanyar a la sol·licitud.

3. Les sol·licituds es formularan pels centres d'investigació i les universitats públiques valencianes i tindran que comptar amb la firma de la persona que ostente la representació legal de l'entitat sol·licitant en matèria d'investigació i, a més, de la persona investigadora estabilitzada. A este efecte, serà suficient que la firma de la persona que ostente la representació legal de l'entitat conste en la relació firmada de totes les sol·licituds que es presenten a la convocatòria. Per a això, hauran d'utilitzar el model normalitzat que estarà disponible en la pàgina web de la Conselleria d'Educació, Cultura, Universitats i Ocupació: <https://ceice.gva.es/va/web/ciencia/convocatories_2024>.

4. La sol·licitud s'acompanyarà de la documentació especificada en l'article 12 de les bases reguladores i en esta convocatòria.

5. L'acreditació de l'estabilització es realitzarà mitjançant la presentació dels documents acreditatius de nomenament i presa de possessió en el cas de personal funcionari, o el contracte de treball en el cas de personal laboral amb contracte fix.

En el cas que el personal investigador doctor s'estabilitze en una entitat diferent de l'entitat que el va contractar, l'entitat beneficiària on s'ha estabilitzat la persona investigadora haurà d'acceptar i subrogar-se en la totalitat de les obligacions de l'entitat cedent. Addicionalment, haurà d'acreditar-se la conformitat amb el canvi per part de l'entitat on la persona investigadora va ser contractada mitjançant document de canvi d'entitat beneficiària firmat pels representants legals de les dos entitats concernides, on acordaran sol·licitar el canvi d'adscripció de la subvenció de referència.

En tot cas, s'adjuntarà declaració responsable de no trobar-se culpable en les prohibicions previstes en l'article 13 de la Llei 38/2003, de 17 de novembre, general de subvencions.

D'altra banda, les entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció d'esta obligació, segons el que es preveu en l'article 7 de la Llei 11/2003, de 10 d'abril, sobre l'Estatut de les persones amb discapacitat. A més, les entitats hauran d'acreditar, si és el cas, estar al corrent en el compliment de les mesures previstes en els articles 45 i següents de la Llei orgànica 3/2007, de 22 de març, per a la igualtat efectiva de dones i hòmens.

6. Mèrits.

Només seran acceptats i avaluats els mèrits acreditats dins del termini de presentació de sol·licituds. Els mèrits que s'avaluaran correspondran al període comprés entre la concessió de l'ajuda que finançava el projecte de referència i la presentació de la sol·licitud.

La sol·licitud telemàtica s'acompanyarà també de la documentació següent, necessària per a acreditar els mèrits:

– Pla de treball. Este pla de treball haurà de ser coherent amb el presentat originàriament, de manera que concrete aquells aspectes que ho requerisquen, i contindre el pressupost del projecte.

– Currículum de la persona estabilitzada en la qual s'especifiquen, entre altres:

- Les publicacions en revistes científiques indexades indicant el quartil i l'índex

- Les publicacions en conferències amb actes

- Els contractes amb empreses

- Les patents registrades

- Premis derivats de la investigació

- Organització d'esdeveniments de difusió del coneixement

Per a la seua acreditació, serà necessari presentar la fulla d'autobaremació, en la qual no s'inclourà la valoració del pla de treball, que indique la puntuació associada a cada mèrit i la suma total d'estos, així com una declaració responsable de la veracitat dels mèrits ressenyats. En relació amb les publicacions, s'haurà d'incloure el codi DOI (Digital Object Identifier) i per al càlcul del quartil es podran utilitzar les bases de dades de SCOPUS i de Journal Citation Reports (JCR).

*Octau. Termini i lloc de presentació de les sol·licituds*

1. El termini de presentació de les sol·licituds serà de 10 dies a comptar de l'endemà de la publicació d'esta resolució en el *Diari Oficial de la Generalitat Valenciana*.

2. Les sol·licituds i la documentació necessària es presentaran telemàticament, a través de la seu electrònica de la Generalitat Valenciana <https://sede.gva.es/va/>  accedint al tràmit corresponent.

3. La sol·licitud realitzada amb certificat digital, acompanyada de tota la documentació necessària, estarà presentada quan es completen tots els passos del tràmit telemàtic.

4. Es consideraran efectivament presentades aquelles sol·licituds firmades i registrades dins de termini.

*Nové. Criteris de valoració, termini de resolució i inici d'activitat, notificació i recursos*

1. Les sol·licituds es tramitaran de conformitat amb el que establixen les bases reguladores. La concessió s'efectuarà en règim de concurrència competitiva.

2. Les sol·licituds presentades es valoraran conforme als criteris establits en l'article 16 de les bases reguladores.

3. La resolució de les subvencions convocades i la seua notificació es realitzaran conforme establix l'article 18 de les bases reguladores. El termini màxim per a resoldre les sol·licituds presentades i per a la concessió de les subvencions d'esta convocatòria i la seua notificació, serà de sis mesos a partir de la publicació d'esta convocatòria. Transcorregut este termini sense que haja recaigut resolució, s'entendrà desestimada la sol·licitud de concessió de la subvenció, en els termes previstos en els articles 25 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC) i 25.5 de la Llei 38/2003, de 17 de novembre, general de subvencions.

4. Contra les resolucions dels procediments de concessió de les subvencions que posen fi a la via administrativa, la persona interessada podrà optar entre interposar un recurs potestatiu de reposició davant del mateix òrgan que les ha dictades, en el termini d'un mes, a comptar de l'endemà de la seua notificació, conforme als articles 112, 123 i 124 de l’LPAC; o bé impugnar-les directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua notificació, formulant amb esta finalitat el corresponent recurs contenciós administratiu a l'empara dels articles 10.1, lletra a), i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas es podrà simultaniejar la interposició d'ambdós recursos.

*Dècim. Incompatibilitats*

El personal investigador que gaudisca d'una subvenció d'esta convocatòria no podrà formar part de grups d'investigació amb finançament vigent a càrrec d'esta conselleria per al foment de grups d'investigació emergents i consolidables o consolidats.

Esta subvenció és compatible amb altres per a la mateixa finalitat, sempre que no se supere el cost total de l'activitat.

*Onzé. Justificació, seguiment i pagament*

La justificació, seguiment i pagament d'estes ajudes s'ajustarà al que es disposa en els articles 20, 21 i 22 de les bases reguladores.

*Dotzé. Protecció de dades personals*

Les subvencions objecte de la convocatòria requerixen el tractament de dades personals de les persones investigadors que figuren en les sol·licituds presentades per les entitats sol·licitants de la subvenció, representants i tercers, en els termes següents:

a) Responsable del tractament: Conselleria d'Educació, Cultura, Universitats i Ocupació, amb seu en l'Avinguda Campanar, 32, 46816 València; correu de contacte: todkmrgahkhdpcfieeftfxvk@jpx.mt

b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta de les plataformes autonòmiques d’interoperabilitat (PAI) o d’altres administracions públiques, en cas que no hi haja oposició a esta consulta, i documentació que entreguen sol·licitants i representants legals.

Si la documentació presentada conté dades de terceres persones, prèviament a la comunicació d'estes dades a la conselleria, els sol·licitants i representants legals han d'informar-los del tractament de les seues dades per part de la conselleria, en els termes previstos en este resolc.

c) Finalitats del tractament i base jurídica: sobre la base jurídica del compliment d’una missió realitzada en interés públic, l’exercici de poders públics i el compliment de les obligacions legals segons les bases reguladores d’esta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en el web de Conselleria i en el DOGV a l'efecte de notificació, en el Portal de Transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, el programa i el crèdit pressupostari a què s’imputen, el beneficiari, la quantitat concedida i l’objectiu o finalitat de la subvenció.

d) Destinataris de les dades: les dades personals podran ser comunicades tant a la PAI, per a comprovar les dades de sol·licitants, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i el Ministeri Fiscal, el Tribunal de Comptes, les Corts, la Sindicatura de Comptes, la IGAE, el Defensor del Poble, el Síndic de Greuges, l’Agència Valenciana Antifrau, la Delegació de Protecció de Dades i altres tercers subjectes de dret privat amb interés legítim i/o dret d’accés en el procediment.

e) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Conselleria comportarà les conseqüències previstes per l’ordenament jurídic.

f) Termini de conservació de dades: les dades personals es conservaran durant el temps necessari per a complir la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d’acord amb el que es preveu en la normativa d’arxius i documentació.

g) Drets: la persona interessada pot exercir els drets d’accés, rectificació, supressió, oposició, limitació en el tractament, portabilitat i a no ser objecte d’una decisió basada únicament en el tractament automatitzat, a través de les vies següents:

– Tràmit electrònic que es pot consultar en la pàgina web de la Conselleria (ceice.gva.es/va/), en l'apartat Registre de tractament de dades.

– Enviant la petició a qualsevol de les adreces següents:

- Adreça postal: Avinguda de Campanar, 32, 46008 - València.

- Adreça electrònica: vzouvgyflhuswqxewnzacqfz@gtm.ua

– De manera presencial a través del Registre de la Conselleria situat en les direccions anteriors.

L’exercici dels drets requerix la identificació inequívoca de la persona interessada o de qui la represente.

h) Dret a reclamar davant de l’autoritat de control: la persona interessada pot presentar una reclamació davant de l’Agència Espanyola de Protecció de Dades (www.aepd.es) si considera que no s’han atés els seus drets o s’ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat Valenciana a través de wurkbsbdjaxcnl@lfk.vr o dirigir-se al passeig de l’Albereda, 16, 46272, València.

*Tretzé. Obligacions de transparència per a les entitats públiques, privades i persones físiques que reben subvencions a l'empara de la convocatòria.*

1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció hauran de complir les obligacions de publicitat activa previstes en el capítol II del títol I de la Llei 19/2013, de 9 de desembre, quan:

a) Perceben durant el període d'un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana incloses en l’article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40% del total dels seus ingressos anuals, sempre que assolisquen com a mínim la quantitat de 5.000 euros.

En particular, hauran de publicar, en els termes previstos en els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 de la mateixa llei. Esta publicació es farà a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en el qual s’hagen superat els llindars establits, i s’haurà de mantindre publicada durant, almenys, quatre anys naturals.

Sense perjuí de les obligacions previstes en els apartats anteriors, totes les entitats beneficiàries de subvencions hauran de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es realitze de l’activitat subvencionada.

Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment per part d’esta de les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que haja sigut atés, l’òrgan que ha efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes previstos en l’article 5 de la Llei 1/2022.

Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Catorzé. Pla de control*

El Pla de control que aprovarà l'òrgan concedent de la subvenció, es publicarà en l'enllaç següent: <https://ceice.gva.es/va/web/ciencia/convocatories_2024>. Este pla de control suposarà, sobre una mostra aleatòria d'expedients, una anàlisi *a posteriori*  i de qualitat, consistent en l'avaluació de l'expedient complet (informes de progrés i seguiment anuals, informes finals, memòria final) una vegada finalitzat el període de subvenció i presentada la documentació obligatòria pels beneficiaris. L'import mínim d'ajuda controlada aconseguirà, almenys, el 20% del crèdit inicial de la línia de subvenció finançadora.

*Quinzé. Mitjans de notificació dels diferents tràmits a emplenar en el procediment*

Les notificacions es realitzaran mitjançant publicació en la pàgina web de la conselleria competent en matèria de ciència i investigació, de conformitat amb l'article 45.1 de l’LPAC. La resolució de concessió es publicarà, a més, en el DOGV.

*Setzé. Entrada en vigor*

La present resolució entrarà en vigor l’endemà de la publicació en el *Diari Oficial de la Generalitat Valenciana*.

De conformitat amb els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs de reposició s'ha d'interposar davant de l'òrgan que va dictar l'acte en el termini d'un mes a comptar de l'endemà de la publicació d'esta resolució.

b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució.

  

València, 6 de novembre de 2024

José Antonio Rovira Jover

Conseller d’Educació, Cultura, Universitats i Ocupació